**Singurătăți**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În greul timpilor albaștri

Pe troițele din răspântii

Ninge cu frigul de pe aștri

Ori cu-nghețatele cuvinte.

Ce-au fost compuse-n pânza Lunii

Legate-n fire argintate

Să fie florile cununii

Pe creștetul smolit de noapte.

Iară acum fără de zgomot

Ele șoptesc în gerul iernii

Când ea cu pasul de fantomă

Pășește glasuri de troiene.

Care ce zic nu se-nțelege

Să se închege-n propoziții

Doar gravitația ca lege

O dovedesc de pe poziții.

Puțin pierdurăm noi în viață

Numai trecându-ne pe-alături

Ca s-ascultăm stele de gheață

Ce se amestecă-n omături?

Iar Cerul poate spune multe

De viitor și-nțelepciune

Dar cine oare să-l asculte

Precum ne-aude-n rugăciune?

Și cine știe care veste

Anunță slovele-n ninsoare

Căci o prefacem în poveste

Realitate ce nu are.

Doar că-n ninsorile de friguri

Prindem deodată o tristețe

Simțindu-ne atât de singuri

În visele neînțelese.

Victor Bragagiu